Кавказ Ищхъэрэм щэнхабзэмрэ гъуазджэмкIэ и фестиваль
Урысей Федерацэм Кавказ Ищхъэрэм и IуэхухэмкIэ и министерствэмрэ ИТАР-ТАСС-мрэ Кавказ Ищхъэрэм и щэнхабзэм ехьэлIа фестиваль къызэрагъэпэщ. Ар теухуауэ щытынущ Кавказым щыпсэу лъэпкъ зэмылIэужьыгъуэхэм игъащIэ лъандэрэ къадекIуэкI щэнхабзэмрэ я творческэ зэфIэкIхэмрэ хэIущIыIу щIыным.
Фестивалыр тIууэ гуэшауэ щытынущ — япэщIыкIэ щIыналъэхэм зэпеуэр щекIуэкIынущ, абы щытекIуахэр кIэух зэхьэзэхуэм хэтынущ. НэхъыфIу къалъыта уэрэдхэр, усыгъэхэр, сурэтыщIхэм я IэдакъэщIэкIхэр, Кавказ Ищхъэрэм щыпсэу лъэпкъхэм я шыфэлIыфэр къэзыгъэлъагъуэ лэжьыгъэхэр «зыгъэпсэхугъуэ махуэм и фестиваль» фIэщыгъэм щIэту Москва и Тверской утыкум щагъэлъэгъуэнущ.
Мы зэпеуэм хэт хъунущ Кавказ Ищхъэрэм щыщхэу зи ныбжьыр илъэс 18 ирикъуа сурэттеххэр, усакIуэхэр, уэрэдусхэр, къэфакIуэхэр, уэрэджыIакIуэхэр, апхуэдэуи творческэ гупхэр.
Зэпеуэр мыпхуэдэ унэтIыныгъэхэмкIэ екIуэкIынущ: «Усыгъэ» «Сурэт техыныр», «Къэфэныр», «Уэрэд жыIэныр», «Макъамэ Iэмэпсымэхэм еуэныр», «ЦIыхухэм нэхъ ягу ирихьа».
Фи лэжьыгъэхэр евгъэхь хъунущ 2018 гъэм фокIадэм и 1 пщIондэ. Мы зэхьэзэхуэм и япэ Iыхьэм ухэтын папщIэ мы сайтым https://sevkavfest.etokavkaz.ru/ уихьэу конкурсым узэрыхэтынур къебгъэщIэн хуейщ. Апхуэдэуи зэпеуэм хэтынухэм езыхэм я лъэIу тхылъым я IэдакъэщIэкIхэр щIыгъуу зи гугъу тщIа ссылкэм, YouTub, GoogleDrive-хэм е sevkavfest@tass.ru пощтым ягъэхь хъунущ.
